Foto’s: Egpaar verloor troufoto’s; herskep groot dag in 12 landeWarren en Ché Dyer (Foto: Instagram) deur Cyril Blackburn Nadat ŉ KwaZulu-Natalse vrou en haar man al die foto’s van hul sprokiestroue in die Natalse Middellande verloor het, het dié egpaar hul deftige trouklere in ŉ koffer gepak en dié foto’s in 12 ander lande herskep. Warren en Ché Dyer, wat deesdae suid van Londen in Tooting in Engeland woon, het Woensdag aan Maroela Media vertel hulle was aanvanklik “verpletterd” toe hulle al die foto’s van hul groot dag in 2013 “in ŉ oogwink” verloor het – iets wat hulle as ŉ “tragedie” bestempel. “Die foto’s was alles op ŉ hardeskyf gelaai wat op ŉ tafel in ons huis gelê het,” vertel Ché. “Die fotograaf se hond het in die verbyloop die hardeskyf van die tafel afgestamp. Hy het die hardeskyf probeer aansit om te kyk of die data behoue gebly het – en elke liewe foto wat tydens ons troue geneem is, was verlore.” Volgens haar was die data op dié hardeskyf die enigste kopie van die troufoto’s. “Ek het heeldag lank gehuil. Dit was ongelooflik hartseer om te dink ons gaan nie een foto van ons groot dag saam hê nie,” sê sy. Warren en Ché Dyer (Foto: Instagram) Sy vertel hulle sou in 2013, kort ná hul troue, ŉ musiekfees in België bywoon. Dis waar Ché met die idee vorendag gekom het om hul troufoto’s te herskep. “Ek het half as ŉ grap aan Warren genoem dat ek my trourok na die musiekfees gaan inpak om deftig aan te trek, maar hy het sommer dadelik geantwoord: ‘Dis reg, wat moet ek inpak?’ Die gogga het daarna behoorlik gebyt en ons was verlief op die uitkoms.” Die egpaar het sedertdien foto’s laat neem in die Franse Alpe, by die operahuis in Sydney in Australië, in Swede, by die Eiffel-toring in Parys en by die Lion Sands-natuurreservaat. “Verbygangers wens ons altyd geluk met ons troue omdat hulle onder die indruk is dat ons pas getrou het,” lag sy. “Ander op sosiale media sê hulle is gaande oor die unieke konsep van ons trou-album. Vir ons is dit bloot lekker, ons is dankbaar dat ons ŉ nare ervaring in ŉ lekker geleentheid kon omskep het, en ons sal dit waarskynlik nog doen totdat ons heeltemal verveeld is daarmee.” Al die foto’s word met vergunning van die egpaar geplaas. Besoek hul amptelike Instagram-blad.